b"\n_START_ARTICLE_\nAntibiootti\n_START_PARAGRAPH_\nAntibiootti tarkoittaa t\xc3\xa4sm\xc3\xa4llisesti m\xc3\xa4\xc3\xa4riteltyn\xc3\xa4 sellaista mikrobil\xc3\xa4\xc3\xa4kett\xc3\xa4, joka on per\xc3\xa4isin jonkin mikrobin tuottamasta aineesta. Esimerkiksi jotkin homeet tuottavat bakteereille haitallisia aineita (kuten penisilliini\xc3\xa4), joita k\xc3\xa4ytet\xc3\xa4\xc3\xa4n nyt l\xc3\xa4\xc3\xa4kkein\xc3\xa4 bakteeri-infektioiden hoitoon. Antibiootit ovat pieni\xc3\xa4 molekyylej\xc3\xa4 (massa alle 2\xc2\xa0000 daltonia) eiv\xc3\xa4tk\xc3\xa4 ne ole entsyymej\xc3\xa4.\n_START_SECTION_\nK\xc3\xa4sitteist\xc3\xb6\n_START_PARAGRAPH_\nAntibiooteiksi kutsutaan perinteisesti luonnon sienten tai bakteerien tuottamia kemiallisia yhdisteit\xc3\xa4, jotka kajoavat johonkin jonkin bakteerin rakenteeseen tai toimintaan mutta eiv\xc3\xa4t vaikuta siihen aitotumalliseen eli\xc3\xb6\xc3\xb6n, jonka kyseiset bakteerit ovat infektoineet. Nimen antibiootti antoi Selman Waksman 1942 mikrobien tuottamalle aineelle, joka tuhoaa toisia mikrobeja. Lis\xc3\xa4ksi sellaisten luonnollisten aineiden synteettisesti valmistettuja johdoksia kutsutaan antibiooteiksi. Nykyisin my\xc3\xb6s monia luonnon antibiootteja valmistetaan synteettisesti._NEWLINE_T\xc3\xa4m\xc3\xa4 m\xc3\xa4\xc3\xa4ritelm\xc3\xa4 erottaa antibiootit synteettisist\xc3\xa4 bakteeril\xc3\xa4\xc3\xa4kkeist\xc3\xa4. K\xc3\xa4yt\xc3\xa4nn\xc3\xb6ss\xc3\xa4 antibiootti-nimityst\xc3\xa4 k\xc3\xa4ytet\xc3\xa4\xc3\xa4n usein my\xc3\xb6s niist\xc3\xa4, etenkin kansantajuisessa kielenk\xc3\xa4yt\xc3\xb6ss\xc3\xa4. Nyky\xc3\xa4\xc3\xa4n suositaankin termi\xc3\xa4 mikrobil\xc3\xa4\xc3\xa4ke kaikista antimikrobisista aineita.\n_START_SECTION_\nHistoria\n_START_PARAGRAPH_\nAlun perin antibiooteilla tarkoitettiin mikro-organismien tuottamia yhdisteit\xc3\xa4, jotka vahingoittivat toisia mikro-organismeja. Louis Pasteur havaitsi sellaisten olemassa\xc2\xadolon jo vuonna 1887, mutta pitk\xc3\xa4\xc3\xa4n aikaan niit\xc3\xa4 ei voitu k\xc3\xa4ytt\xc3\xa4\xc3\xa4 l\xc3\xa4\xc3\xa4ke\xc2\xadaineina, koska kaikki tunnetut anti\xc2\xadbiootit olivat vaarallisia my\xc3\xb6s ihmisille._NEWLINE_Ensimm\xc3\xa4inen l\xc3\xa4\xc3\xa4kinn\xc3\xa4llist\xc3\xa4 k\xc3\xa4ytt\xc3\xb6\xc3\xa4 saanut anti\xc2\xadbiootti oli penisilliini. Vuonna 1928 Alexander Fleming havaitsi, ett\xc3\xa4 Penicillium notatum -niminen homesieni tuotti ainetta, joka erityisen tehokkaasti tappoi stafylo\xc2\xadkokkeja. Kuitenkin vasta vuonna 1939 Howard Florey ja Ernst Boris Chain onnistuivat erist\xc3\xa4m\xc3\xa4\xc3\xa4n t\xc3\xa4m\xc3\xa4n aineen eli penisilliinin puhtaana, ja vuoteen 1941 menness\xc3\xa4 sit\xc3\xa4 oli saatu valmistetuksi riitt\xc3\xa4v\xc3\xa4sti, jotta sen ominaisuuksia voitiin tarkemmin tutkia. T\xc3\xa4m\xc3\xa4n j\xc3\xa4lkeen sit\xc3\xa4 ryhdyttiin valmistamaan yhdys\xc2\xadvaltalaisissa l\xc3\xa4\xc3\xa4ke\xc2\xadtehtaissa, ja toisen maailman\xc2\xadsodan loppu\xc2\xadvaiheessa sit\xc3\xa4 jo k\xc3\xa4ytettiin liittoutuneiden haavoittuneiden sotilaiden hoitoon. Selman Waksman l\xc3\xb6ysi ''Streptomyces griseus'' -aktinomykeetist\xc3\xa4 streptomysiinin vuonna 1943.\n_START_SECTION_\nL\xc3\xa4\xc3\xa4ketieteellinen k\xc3\xa4ytt\xc3\xb6\n_START_PARAGRAPH_\nAntibiootteja k\xc3\xa4ytet\xc3\xa4\xc3\xa4n infektioiden hoidossa tuhoamaan haitallisia bakteereita. Haittavaikutuksena ne tuhoavat my\xc3\xb6s ruoansulatuskanavan kolibakteereita, mist\xc3\xa4 saattaa seurata vatsavaivoja. Niist\xc3\xa4 k\xc3\xa4rsiville suositellaan maitohappobakteerivalmisteita. L\xc3\xa4\xc3\xa4k\xc3\xa4rin m\xc3\xa4\xc3\xa4r\xc3\xa4\xc3\xa4m\xc3\xa4 kuuri on yleens\xc3\xa4 aina sy\xc3\xb6t\xc3\xa4v\xc3\xa4 loppuun asti, koska muuten voi muodostua resistenttej\xc3\xa4 eli vastustuskykyisi\xc3\xa4 bakteerikantoja, joihin antibiootit eiv\xc3\xa4t en\xc3\xa4\xc3\xa4 tehoa. Kaikki antibiootit ovat Suomessa reseptil\xc3\xa4\xc3\xa4kkeit\xc3\xa4, jotta voitaisiin ehk\xc3\xa4ist\xc3\xa4 bakteereiden vastustuskyvyn kehittymist\xc3\xa4 antibiooteille.\n_START_SECTION_\nAntibioottien turha k\xc3\xa4ytt\xc3\xb6\n_START_PARAGRAPH_\nAntibiootteja ei pit\xc3\xa4isi m\xc3\xa4\xc3\xa4r\xc3\xa4t\xc3\xa4, jollei ole syyt\xc3\xa4 ep\xc3\xa4ill\xc3\xa4 infektiota eli bakteeriper\xc3\xa4ist\xc3\xa4 tulehdusta. Er\xc3\xa4iss\xc3\xa4 maissa antibiootteja myyd\xc3\xa4\xc3\xa4n katukaupassa sek\xc3\xa4 apteekeissa ilman resepti\xc3\xa4, jolloin ei ole varmuutta, ett\xc3\xa4 l\xc3\xa4\xc3\xa4kkeit\xc3\xa4 k\xc3\xa4ytet\xc3\xa4\xc3\xa4n oikein. Tarpeettomasta k\xc3\xa4yt\xc3\xb6st\xc3\xa4 voi seurata turhia kustannuksia ja sivuvaikutuksia. Lis\xc3\xa4ksi seurauksena voi olla vastustuskykyisten bakteerikantojen kehittyminen. Moniin laajalle levinneisiin antibiooteille vastustuskykyiset bakteerit eiv\xc3\xa4t en\xc3\xa4\xc3\xa4 kuole, vaan tarvitaan yh\xc3\xa4 suurempia annoksia ja eri antibioottikantoja._NEWLINE_Esimerkiksi Suomessa antibioottien k\xc3\xa4ytt\xc3\xb6 on saatu pudotettua kolmeen miljoonaan kuuriin vuodessa, ja siin\xc3\xa4kin lienee puolet liikaa._NEWLINE_Antibioottien k\xc3\xa4ytt\xc3\xb6 el\xc3\xa4inten rehussa on my\xc3\xb6s aiheuttanut kriittist\xc3\xa4 keskustelua.\n_START_SECTION_\nAntibiootit ja virukset\n_START_PARAGRAPH_\nSuurin osa antibiooteista ei tehoa virusten aiheuttamiin tulehduksiin, kuten flunssaan. Useimpiin keuhkoputkentulehduksiin tai kurkkukipuihin ei pit\xc3\xa4isi lainkaan m\xc3\xa4\xc3\xa4r\xc3\xa4t\xc3\xa4 antibiootteja, sill\xc3\xa4 valtaosa niist\xc3\xa4 johtuu viruksista. Antibiootteja on aiemmin m\xc3\xa4\xc3\xa4r\xc3\xa4tty ennalta ehk\xc3\xa4isev\xc3\xa4sti flunssan j\xc3\xa4lkitauteihin. Ennalta ehk\xc3\xa4isev\xc3\xa4 antibioottikuuri on kuitenkin useimmiten haitaksi, koska se h\xc3\xa4vitt\xc3\xa4\xc3\xa4 normaalia bakteerikantaa ja tekee tilaa mahdolliselle taudinaiheuttajalle. Ehk\xc3\xa4isev\xc3\xa4lle k\xc3\xa4yt\xc3\xb6lle pit\xc3\xa4isi olla erityinen peruste, kuten korkea ik\xc3\xa4 yhdistyneen\xc3\xa4 tiettyihin perussairauksiin. Antibioottien v\xc3\xa4\xc3\xa4r\xc3\xa4 k\xc3\xa4ytt\xc3\xb6 aiheuttaa huolta kaikkialla maailmassa. Seurauksena uudet resistentit sairaalabakteerikannat voivat aiheuttaa oireita paiseista verenmyrkytyksiin.\n_START_SECTION_\nUusien antibioottien kehitt\xc3\xa4minen\n_START_PARAGRAPH_\nSuuryhti\xc3\xb6t kehitt\xc3\xa4v\xc3\xa4t mieluummin l\xc3\xa4\xc3\xa4kkeit\xc3\xa4 kroonisiin sairauksiin kuin uusia antibiootteja. Bakteeriopin professori Pentti Huovisen mukaan t\xc3\xa4m\xc3\xa4 johtuu siit\xc3\xa4, ett\xc3\xa4 jos ne kehitt\xc3\xa4isiv\xc3\xa4t antibiootteja, h\xc3\xa4n ja muut mikrobitutkijat kielt\xc3\xa4isiv\xc3\xa4t niiden k\xc3\xa4yt\xc3\xb6n s\xc3\xa4\xc3\xa4st\xc3\xa4\xc3\xa4kseen ne pahan p\xc3\xa4iv\xc3\xa4n varalle._NEWLINE_Uusia antibiootteja odotetaankin tulevan todenn\xc3\xa4k\xc3\xb6isemmin pienilt\xc3\xa4 kehitysyrityksilt\xc3\xa4, jotka voivat sitten myyd\xc3\xa4 keksint\xc3\xb6ns\xc3\xa4 eteenp\xc3\xa4in varhaisen kehitysty\xc3\xb6n onnistuttua. Esimerkiksi suomalaisyritys kehitt\xc3\xa4\xc3\xa4 kolistiinista myrkyt\xc3\xb6nt\xc3\xa4 versiota ja tietokoneella kehitet\xc3\xa4\xc3\xa4n t\xc3\xa4ysin uudenlaisia antibiootteja. My\xc3\xb6s syv\xc3\xa4nmeren haudoista etsit\xc3\xa4\xc3\xa4n mikrobeja, joista saisi uusia antibiootteja tai muita l\xc3\xa4\xc3\xa4kkeit\xc3\xa4._NEWLINE_Uusia antibioottien korvikkeitakin kehitet\xc3\xa4\xc3\xa4n, esimerkiksi bakteereille tauteja aiheuttavia faageja, joskin ne tulevat kalliimmiksi: eri bakteereja vastaan tarvitaan eri faageja._NEWLINE_Northeastern Universityn tutkijat ovat kehitt\xc3\xa4neet antibiootin, jonka he uskovat vaikuttavan tehokkaasti antibioottiresistentteihin mikrobeihin. Uusi antibiootti teiksobaktiini tehosi esimerkiksi MRSA:han mutta ei ollut haitallista nis\xc3\xa4kk\xc3\xa4iden kudoksille, eik\xc3\xa4 se n\xc3\xa4yt\xc3\xa4 kehitt\xc3\xa4v\xc3\xa4n resistenssi\xc3\xa4. Ihmiskokeet ovat vuorossa seuraavaksi."